## La Generalitat concedix beques de 700 euros mensuals a 298 jóvens de fins a 35 anys per a la preparació d’oposicions al grup A

*** Els opositors rebran 8.400 euros entre l’1 de juny de 2025 i el 31 de maig de 2026
* La inversió total d’estes ajudes arribarà als 2.503.200 euros amb l’objectiu és captar talent jove per a l’Administració**

La Conselleria de Justícia i Administració Pública ha concedit ajudes econòmiques de 700 euros mensuals destinades a 298 persones de fins a 35 anys inclusivament, amb l’objectiu de donar-los suport en la preparació de processos selectius per a l’accés als diferents cossos o escales del grup A de l’Administració de la Generalitat. La inversió total prevista arribarà als 2.503.200 euros.

D’esta manera, les persones becades rebran 8.400 euros entre l’1 de juny de 2025 al 31 de maig de 2026.

L’objectiu és impulsar la incorporació de jóvens qualificats a l’Administració valenciana, per a aportar talent jove a unes plantilles que actualment presenten un alt grau d’envelliment. Amb esta iniciativa el Consell reforça el seu compromís amb l’ocupació i la igualtat d’oportunitats en l’accés a la funció pública, en facilitar a les persones jóvens els recursos i el temps necessaris per a preparar amb èxit les proves selectives.

“Amb estes ajudes volem captar talent jove. L’Administració ha de donar suport als jóvens i ajudar-los en el seu camí cap al servici públic, perquè tenen molt per a aportar. Aprovar una oposició et permet accedir a una ocupació estable, en la qual poder créixer i fer créixer la Comunitat Valenciana”, ha manifestat la consellera de Justícia i Administració Pública, Nuria Martínez.

Les persones beneficiàries de la beca complixen amb els requisits establits en la convocatòria, com tindre nacionalitat espanyola o de la Unió Europea, que hagen residit en la Comunitat Valenciana durant almenys cinc anys en els últims deu, estar en possessió d’una llicenciatura o grau universitari, acreditar una situació econòmica d’acord amb les bases reguladores i no haver rebut ajudes similars durant més de tres anys ni estar gaudint actualment d’una altra subvenció amb la mateixa fi.

La comissió avaluadora ha valorat els mèrits dels sol·licitants segons dos criteris fonamentals: la situació econòmica i l’expedient acadèmic.

Del total de 298 ajudes concedides, huit s’han adjudicat a persones amb un grau de discapacitat igual o superior al 33 %, que complien amb els requisits generals d’accés a l’ocupació pública.

Fecha: 24/09/2025